Johan Gottlieb Gahn
Johan Gottlieb Gahn bio je švedski hemičar i metalurg, poznat po otkriću mangana 1774. Studirao je u Uppsali između 1762. i 1770. i tu se upoznao sa hemičarima Torbernom Bergmanom i Carlom Wilhelmom Scheeleom. 1770. godine preselio se u Falun, gdje je uveo poboljšanja u proces topljenja bakra te je učestvovao u izgradnji nekoliko tvornica, uključujući tvornice za vitriol, sumpor i crvenu boju. Bio je hemičar u Bergskollegiumu, švedskom odboru za rudnike od 1773. do 1817. Međutim, Gahn se dosta ustručavao da lično objavi svoja naučna dostignuća, ali je o njima slobodnije komunicirao sa Bergmanom i Scheeleom. Jedno od Gahnovih otkrića bilo je da se mangan-dioksid može reducirati do metalnog mangana koristeći ugljik, čime je postao prvi naučnik koji je izolirao ovaj element u njegovom metalnom obliku. Gahn je 1784. izabran u članstvo Kraljevske švedske akademije nauka. Također je imao vrlo uspješnu menadžersku karijeru u švedskim rudnicima.